作者:薛昂夫
標題:雙調・殿前歡春
內容:據危闌，看浮屠雙聳倚高寒，鱗鱗萬瓦連霄漢。俯視塵寰，望飛來紫翠間。雲初散，放老眼情無限。知他是西山傲我，我傲西山？夏柳扶疏，玻璃萬項浸冰壺，流鶯聲裡笙歌度。士女相呼，有丹青畫不如。迷歸路，又撐入荷深處。知他是西湖戀我，我戀西湖？秋洞簫歌，問當年赤壁樂如何，比西湖畫航爭些個？一樣煙波，有吟人景便多。四海詩名播，千載誰酬和？知他是東坡讓我，我讓東坡？冬捻冰髭，繞孤山枉了費尋思，自逋仙去後無高士。冷落幽姿，道梅花不要詩。休說推敲字，效殺顰難似。知他是西施笑我，我笑西施？浪淘淘，看漁翁舉網趁春潮，林間又見樵夫鬧。伐木聲高，比功名客更勞。雖然道，他終是心中樂。知他是漁樵笑我，我笑漁樵？醉歸來，袖春風下馬笑腮，笙歌接到朱簾外。夜宴重開，十年前一秀才。黃齏菜，打熬到文章伯。施展出江湖氣概，抖擻出風月情懷。